**KLAIPĖDOS MIESTO SAVIVALDYBĖS TARYBA**

## **SPRENDIMAS**

**DĖL žymių žmonių atminimo ĮAMŽINIMO KLAIPĖDOJE**

2015-04-27  Nr. T1-86

Klaipėda

Vadovaudamasi Lietuvos Respublikos vietos savivaldos įstatymo 6 straipsnio 44 punktu ir Žymių žmonių, istorinių datų, įvykių įamžinimo ir gatvių pavadinimų Klaipėdos mieste suteikimo tvarkos aprašo, patvirtinto Klaipėdos miesto savivaldybės tarybos 2009 m. lapkričio 26 d. sprendimu Nr. T2-394, 24 punktu, Klaipėdos miesto savivaldybės taryba nusprendžia:

1. Pritarti šiems iniciatorių prašymams savivaldybės lėšomis įamžinti žymių žmonių atminimą Klaipėdoje – pakabinti atminimo lentas:

1.1. Klaipėdos žydų bendruomenės 2013-09-17 prašymui įamžinti žymaus sionizmo veikėjo, [Izraelio vėliavos](http://lt.wikipedia.org/wiki/Izraelio_v%C4%97liava) ir [valiutos](http://lt.wikipedia.org/wiki/Izraelio_naujasis_%C5%A1ekelis) pavadinimo autoriaus Dovydo Volfsono atminimą ant pastato Grįžgatvio g. 6, kuriame jis gyveno ir mokėsi;

1.2. Lietuvos rašytojų sąjungos Klaipėdos skyriaus 2013-11-06 prašymui įamžinti poeto, pedagogo Pauliaus Drevinio atminimą ant pastato J. Karoso g. 20, kuriame jis gyveno;

1.3. Lietuvos rašytojų sąjungos Klaipėdos skyriaus 2014-09-23 prašymui įamžinti rašytojo, ilgamečio Lietuvos rašytojų sąjungos Klaipėdos skyriaus pirmininko Rimanto Černiausko atminimą ant pastato Darželio g. 4, kuriame jis gyveno, arba Aukštoji g. 9, kuriame dirbo;

1.4. istoriko dr. Vasilijaus Safronovo 2014-01-24 prašymui įamžinti Lietuvos inžinieriaus, politikos bei visuomenės veikėjo, tarpukario Lietuvos vyriausybės ministro pirmininko Ernesto Galvanausko atminimą ant pastato Herkaus Manto g. 50, kuriame jis gyveno;

1.5. Lietuvos sąjūdžio Kauno skyriaus 2014-09-23 prašymui įamžinti diplomato, Lietuvos generalinio konsulo Klaipėdoje 1939–1940 metais, žydų gelbėtojo Antano Kalvaičio atminimą ant pastato Liepų g. 10, kuriame jis dirbo.

2. Pritarti Lietuvos jūrininkų sąjungos narių grupės 2015-03-10 prašymui savo lėšomis įamžinti pirmojo Klaipėdos jūrų uosto kapitono (1923–1934) Liudviko Stulpino atminimą – pakabinti atminimo lentą ant pastato Tilžės g. 11, kuriame jis gyveno.

3. Skelbti šį sprendimą Klaipėdos miesto savivaldybės interneto svetainėje.

|  |  |
| --- | --- |
| Savivaldybės meras |  |

|  |  |
| --- | --- |
| Teikėja – l. e. Savivaldybės administracijos direktoriaus pareigas | Nijolė Laužikienė |

V. Pakalniškis, tel. 39 61 75

2015-04-14